**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 15.11.2017, ora 8.00 – 16.11.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.11.2017, ora 7.00**

**RÂURI**

Debitele au fost relativ staţionare, exceptând cursurile mijlocii și inferioare ale Someșului, Crișului Negru, Crișului Alb, Mureșului, Begăi, Timișului și cursul superior al Prutului, unde au fost în creştere prin propagare.

Pe râurile din bazinele hidrografice: Vișeu, Iza, Tur, Lăpuș, Trotuș, Bârlad, bazinele superioare ale Someșului, Crișului Negru și Crișului Alb, debitele au fost în scădere ușoară.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crişuri, Arieş, Ialomiţa, Buzău, Putna, Rm. Sărat, bazinul inferior al Begăi, bazinul superior al Bistriţei şi pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi relativ staţionare, exceptând râurile din bazinele hidrografice: Vișeu, Iza, Tur, Crișuri, Arieș, Bega, Timiș, Trotuș, Bârlad, bazinul superior și mijlociu al Someșului și cursul inferior al Mureșului, unde vor fi în scădere. Pe cursul inferior al Someșului și pe cursul superior al Prutului debitele vor fi în creștere prin propagare.

Sunt posibile creșteri izolate de niveluri şi debite pe unele râuri mici din sudul ţării, ca urmare a precipitaţiilor prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 15.11 – 16.11.2017 a fost staționar, având valoarea de 4700 m3/s, peste media multianuală a lunii noiembrie (4650 m3/s).

În aval de Porţile de Fier debitele au fost în creştere pe sectorul Gruia – Cernavodă şi în scădere pe sectorul Hârşova – Tulcea.

Debitul la intrarea în ţară (secţiunea Baziaş) va fi în scădere (4600 m3/s).

În aval de Porţile de Fier, debitele vor fi în scădere la Gruia şi pe sectorul Brăila – Tulcea şi în creştere pe sectorul Calafat – Vadu Oii.

**2.** **Situaţia meteorologică în intervalul 15.11.2017, ora 8.00 – 16.11.2017, ora 6.00**

**ÎN ŢARĂ**

Vremea a continuat să se răcească în regiunile centrale, sudice și de răsărit, iar în rest, valorile termice diurne au fost mai ridicate decat în intervalul precedent. Maximele, la nivelul întregii țări, s-au situat între 5 grade la Bacles, Dedulești, Câmpulung, Rădăuți, Suceava, Târgu Neamț, Piatra Neamț și Cotnari și 11 grade la Satu Mare, Sighetu Marmației, Baraolt, Odorheiu Secuiesc, Întorsura Buzăului, Sfântu Gheorghe (Covasna), Cernavodă și Făgăraș. Cerul a fost variabil în extremitatea nordică și de nord-vest și mai mult acoperit, în restul teritoriului. S-au semnalat ploi slabe și burniță, local în Oltenia, pe arii restrânse în jumătatea de est a Transilvaniei și cu totul izolat în Banat, Muntenia, Moldova și Dobrogea. Vântul a suflat slab și moderat. Stratul de zăpadă s-a menținut, local, în zona montană înaltă; la ora 20.00, în platformele stațiilor meteorologice, avea grosimi de pană la 39 cm (în Munții Bucegi - Vf. Omu). La începutul zilei și în a doua parte a nopții, a fost ceață, doar izolat în dealurile sudice, în vestul, nord-vestul și centrul țării. La ora 06.00, temperatura aerului avea valori cuprinse între -1 grad la Brașov și Sfântu Gheorghe (Covasna) și 8 grade la Caransebeș, Alba Iulia, Deva, Sebeș, Moldova Nouă, Mangalia și Sulina.

***OBSERVAȚII:*** *începând de ieri, de la ora 06.00, au fost în vigoare 3 atenționări - cod galben - de fenomene meteorologice periculoase imediate, privind ceața cu reducerea vizibilității, 2 emise de SRPV Sibiu și 1 de SRPV Cluj-Napoca.*

**LA BUCUREŞTI**

Vremea s-a menținut închisă și a continuat să se răcească. Temperatura maximă a fost de 7 grade la Afumați și Băneasa și 8 grade la Filaret. Vântul a suflat slab și moderat. La ora 06.00, se înregistrau 6 grade la Afumați și Băneasa și 7 grade la Filaret.

**3. Prognoza meteorologică în intervalul 16.11.2017, ora 8.00 – 17.11.2017, ora 8.00**

**ÎN ŢARĂ**

Valorile termice diurne vor fi ușor mai ridicate decât în ziua precedentă, în regiunile intracarpatice, peste cele normale la această dată,  în special, în Transilvania. Cerul va fi mai mult acoperit în jumătatea de sud a țării, unde local, mai ales spre seară și noaptea va ploua slab, în timp ce, în cea de nord, înnorările vor fi temporare, iar ploile se vor semnala doar izolat. Vântul va sufla slab până la moderat, cu unele intensificări în Munții Banatului și pe litoral. Temperaturile maxime se vor încadra între 5 și 15 grade, cu cele mai scăzute valori în nordul Moldovei, iar cele minime vor fi cuprinse, în general, între 1 și 8 grade. Dimineața și noaptea, pe arii restrânse, va fi ceață.

**LA BUCUREŞTI**

Vremea va fi închisă, iar spre seară și noaptea, vor fi condiții de ploaie slabă. Vântul va sufla slab și moderat. Temperatura maximă se va situa în jurul valorii de 9 grade, iar cea minimă va fi de 5...6 grade.

***II. CALITATEA APELOR***

**Administrația Națională Apele Române** informează despre producerea, la data de 15.11.2017, unei poluari accidentale a apei râului Cașin, în zona Piața Onești, din municipiul Onești – județul Bacău (pete sporadice de spumă de culoare albă, cu miros și aspect ușor asemănător detergenților, apa având turbiditate vizuală normală). Verificarea efectuată pe cursul de apă, de reprezentanți ai SGA Bacău, GNM-CJ Bacău, ISUJ Bacău, a scos în evidență că spuma există și amonte de abatorul deținut de SC ROGER SRL în com. Cașin (sursa potențial generatoare a unui astfel de fenomen). Amonte de acest punct de lucru nu există alți agenți economici autorizați care să evacueze ape uzate epurate. Nu s-a constatat mortalitate piscicola. Au fost recoltate probe de apă pe râul Cașin din două secțiuni: zona punte Piața Onești și amonte evacuare SC ROGER SRL. Vom reveni cu rezultatele analizelor fizico-chimice efectuate de Laboratorul ABA Siret.

***II. CALITATEA MEDIULUI***

1. **În domeniul aerului**

Nu s-au semnalat evenimente deosebite.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.